|  |
| --- |
| ***Директни плащания*** |

**1. Ставките за единица площ по схемите за обвързано подпомагане за плодове и зеленчуци за кампания 2021 бяха определени със заповеди на министъра на земеделието.** Плащането е формирано като съотношение между бюджета и допустимите площи по съответната схема за подпомагане. По Схемата за обвързано подпомагане за плодове (основна група) ставката за първите 30 ха е 1 809.96 лв./ха, а за площите над 30 ха – 1 206.64 лв./ха. В рамките на Схемата за обвързано подпомагане за плодове (сливи и десертно грозде) за първите 30 ха ще се получава по 928.47 лв./ха и по 618.98 лв./ха за над 30 ха. Схемата за обвързано подпомагане за зеленчуци (домати, краставици, корнишони и патладжан) ще осигури финансова подкрепа от 2 180.73 лв./ха до 30-я хектар на стопанствата и 1 453.82 лв./ха за над 30 ха. Ставките за Схемата за обвързано подпомагане за зеленчуци (пипер) са в размер на 2 366.82 лв./ха за първите 30 ха и 1 577.88 лв./ха за над 30 ха. По Схемата за обвързано подпомагане за зеленчуци (картофи, лук и чесън) земеделските стопани ще получат 1 680.12 лв./ха за площите до 30 ха и 1 120.08 лв./ха за площите, надхвърлящи 30 ха. Допустимите площи по Схемата за обвързано подпомагане за зеленчуци (моркови, зеле, дини и пъпеши) ще гарантират плащане от 899.64 лв./ха за първите 30 ха и 599.76 лв./ха за над 30 ха. Субсидията по Схемата за обвързано подпомагане за оранжерийни зеленчуци е 13 050.46 лв. През 2021 г., в сравнение с 2020 г., се наблюдава увеличение в площите, които отговарят на условията за допустимост по всички схеми за обвързано подпомагане за плодове и зеленчуци, с изключение на Схемата за обвързано подпомагане за зеленчуци (домати, краставици, корнишони и патладжан), където има спад на допустимите площи с около 194.26 ха. За Кампания 2020 земеделските стопани, отглеждащи плодове и зеленчуци получиха по-висок размер на подпомагането по схемите за обвързана подкрепа, в резултат на допълнителен трансфер на средства в размер на 10,5 млн. лева. от ПРСР, определен с Регламент за изпълнение (ЕС)2020/1424 на Комисията от 08 октомври 2020 година, с цел ограничаване на последиците от пандемията от COVID19 и произтичащите от нея затруднения за селскостопанския сектор. Отчитайки всички изисквания на европейското и националното законодателство, по схемите за обвързано подпомагане за кампания 2021 са определени максималните възможни ставки на хектар, които позволяват да се спази размера на бюджета при отразяване на всички допустими площи по схемите. На 11 март 2022 бяха преведени над 76 млн. лв. на производителите на плодове и зеленчуци по схемите за обвързана подкрепа за Кампания 2021.

**2. В помощ на земеделските стопани, на интернет страницата на Министерството на земеделието беше публикуван Наръчник за кандидадстване за директни плащания за кампания 2022.** Документът съдържа информацията, необходима за подаване на заявление за подпомагане и изпълнение на нормативните изисквания по схемите на директните плащания. Електронната версия на наръчника може да бъде намерена на следния линк:

<https://www.mzh.government.bg/media/filer_public/2022/03/04/guide_dp_2022_03_qpSi1sq.pdf>

|  |  |
| --- | --- |
| ***ОСП 2023-2027 г.*** |  |

**3. На 3 и 4 март се проведе среща на министрите от Вишеградска група, България, Румъния, Хърватия и Словения, по време на която делегациите обсъдиха стратегическите планове по Общата селскостопанска политика, като наблегнаха на по-справедливотото разпределение на средствата и увеличената екологична амбиция.** Дискусията протече в три панела. По отношение на темата за „Устойчивите продоволствени системи” болшинството делегации подчертаха важността на късите вериги за доставки, като основен гарант при кризи за осигуряване на продоволствената сигурност. Комисар Войчеховски подкрепи България в идеята за създаването на логистични центрове, подчерта важността на намаляването на разхищението на храни, стимулиране на обединяването на земеделските производители в организации на производители, изграждането на местни пазари и намирането на начини за скъсяване на изминатите километри от фермата до трапезата на всички храни и продукти. Втората дискусия беше на тема „Устойчиви въглеродни цикли и ролята на земеделието и опазването на почвата в постигането на целите за климатична неутралност“. Повечето държави-членки, включително България подчертаха, че не разполагат с разработени практики и методологии за изчисление на погълнатия въглерод и намаляване на парниковите газове, но работят усилено, включително с научните среди, за въвеждането на такива модели. Повечето държави-членки подчертаха, че въвеждането на такива практики не трябва да води  до увеличаване на административната тежест за земеделските стопани и трябва да гарантира адекватни стимули. Делегациите обсъдиха също Стратегическите планове на ОСП, като акцентираха върху по-справедливото разпределение на средствата и увеличената екологична амбиция.

**4. Интервенцията „Допълнително преразпределително подпомагане на доходите за устойчивост“ в стратегическия план на България за периода 2023-2027 е инструмент за ефективно насочване на подпомагането към към малките и средните по размер земеделски стопанства.** Интервенцията представлява необвързано с производството плащане на хектар, което се предоставя като допълнително финансово подпомагане за първите 30 хектара на земеделските стопанства в страната, с максимален размер на стопанствата до 600 хектара. В обхвата на подпомагането се включват всички малки и средни земеделски стопанства в сектора на плодовете и зеленчуците и в сектора на житните, маслодайните и протеиновите култури, съгласно Анализа за структурата на стопанствата, които не могат да се възползват от предимствата на икономиите на мащаба на големите стопанства. Допустимите бенефициенти са земеделските стопани, които имат право на плащане по интервенцията „Основно подпомагане на доходи за устойчивост“. Планираната единична сума през първата година на прилагане се прогнозира за бъде около 107,59 евро на хектар.

|  |  |
| --- | --- |
| ***Още от ЕС и света*** |  |

**5. На 9 март се проведе първата среща на „Европейския механизъм за готовност и реагиране при кризи в областта на продоволствената сигурност“ (EFSCM).** По време на срещата секторни и национални експерти призоваха за действие, за да се позволи гъвкавост при снабдяването със суровини. Висшите служители от ГД „Земеделие и развитие на селските райони“, обясниха, че ЕС не може да се откаже от амбициозните си цели за климата.Срещата беше определена като ад хок и извънредна среща, заради последиците, които има върху селскостопанските храни нападението срещу Украйна. Първата „официална“ дискусия за това как да се подобри готовността на ЕС за справяне с кризите ще се проведе на 23 март, когато ще започне работа по картографиране на рисковете и уязвимостите по веригата за доставки на храни в ЕС и критичните инфраструктури и по създаване на комуникационен канал за навременен обмен на информация. Платформата на 9 март беше открита от еврокомисаря по земеделие Януш Войчеховски. Той обясни намерението да се засили готовността на ЕС при кризи, като се подобри координацията и обмена на най-добри практики и общи анализи. Накои от участниците в срещата изказаха особена загриженост във връзка с вноса и износа на пшеница, царевица и слънчоглед и проблеми с доставките на торове. Копа Коджека поиска Комисията да преразгледа календара на целите в стратегията „От фермата до трапезата“, но ръководителят на ГД „Земеделие и развитие на селските райони“ Волфганг Бурчар напомни на участниците, че министрите на земеделието едва наскоро обсъдиха въздействието на изменението на климата върху производството. Въпреки това, той изрази готовност да обмисли предложението на някои делегации и основно на Копа Коджека да се позволи производство върху площите под угар. Други участници в срещата призоваха Комисията да преразгледа антидъмпинговите мита за внос в ЕС на определени продукти. В свое изказване мелничарите обясниха, че растящите цени на хляба оказват влияние върху потребителското поведение. По време на срещата беше отбелязано, че Украйна зависи от ЕС за осигуряването на семената за посев на слънчоглед, както и за други вложения, а доставката в обсадената страна е трудно. Волфганг Бурчар отбеляза, че както направи и по време на пандемията от Covid-19, така и сега Комисията ще предложи решения на краткосрочните проблеми, както и дългосрочни промени, каквито са необходими.